Puuluup
Puuluup on 2014. aastal loodud Eesti nu-folk-ansambel, milles mängivad Ramo Teder (sooloartistina tuntud ka kui Pastacas) ja antropoloog Marko Veisson. Ansambel mängib Hiiu kandleid ning kasutab luupreid ja muid efektiplokke (toimub helide või meloodiakatkete kordamine elektrooniliste abivahenditega). Esinejad ise nimetavad ansambli stiili "neozombipostfolgiks" põhjendusega, et väljasurnud Hiiu kandle mäng on ellu ärganud ja esineb zombina. Puuluubi muusika kõlab pärimuse ja uute muusikastiilide piiril, suhestudes maailmamuusika, underground'i ja popiga. Ansambel on Viljandi pärimusmuusika festivalil pidev esineja alates 2015. aastast. Ansambel on esinenud paljudes riikides nii suurfestivalidel kui ka üksikkontsertidel.